          Ο Σύλλογος Γυναικών Χαλανδρίου μέλος της Ομοσπονδίας Γυναικών Ελλάδας (ΟΓΕ) καταγγέλλει τον αποκλεισμό δεκάδων χιλιάδων παιδιών από τους παιδικούς σταθμούς και φέτος! Σχεδόν 83.000 παιδιά αποκλείστηκαν πανελλαδικά από τους βρεφονηπιακούς σταθμούς και τα Κέντρα Δημιουργικής Απασχόλησης (ΚΔΑΠ και ΚΔΑΠ ΜΕΑ) με το πρόγραμμα της ΕΕΤΑΑ για τη χρονιά 2021-2022.

          Για ακόμα μια χρονιά **το** **δικαίωμα στην** **προσχολική αγωγή** *αντί να είναι* **υποχρέωση του κράτους που θα παρέχεται δωρεάν σε ΟΛΑ τα παιδιά σε δημόσιες δομές σύγχρονης παιδαγωγικής φροντίδας και αγωγής, με το αναγκαίο μόνιμο παιδαγωγικό και βοηθητικό προσωπικό, σε κατάλληλες κτιριακές εγκαταστάσεις, με την απαραίτητη υλικοτεχνική υποδομή και τα μέτρα που θα εξασφαλίζουν την ασφάλεια και υγεία τους** *μετατρέπεται* **σε ατομική υπόθεση κάθε οικογένειας, σε εμπόρευμα, σε ευκαιριακή παροχή με ημερομηνία λήξης, σε παιδοφυλακτήριο.**

Με την πολιτική αυτή είναι πλήρως συντονισμένος ο Δήμος Χαλανδρίου γι’ αυτό :

* Ψάχνουμε απεγνωσμένα για έναν παιδικό σταθμό στη γειτονιά μας που να έχει θέσεις, καθώς ο αριθμός των δημόσιων παιδικών σταθμών δεν ανταποκρίνεται στις αυξημένες ανάγκες που υπάρχουν στο Δήμο.
* Εκατοντάδες γονείς στο Χαλάνδρι πληρώνουμε είτε τα τροφεία στους δημοτικούς παιδικούς σταθμούς είτε τα δίδακτρα στους δεκάδες ιδιωτικούς παιδικούς σταθμούς που λειτουργούν
* Δεν υπάρχουν οι κατάλληλες κτιριακές υποδομές για να στεγαστούν τα παιδιά της Προσχολικής Αγωγής γι’ αυτό και ο Δήμος τοποθετεί κοντέινερ στους προαύλιους χώρους.

Οι ευθύνες της κυβέρνησης και των δήμων για την κατάντια της προσχολικής αγωγής που οφείλεται στην υποχρηματοδότησή της είναι τεράστιες. Τίποτα δεν μπορεί να κουκουλώσει ότι λογαριάζουν τις ανάγκες των οικογενειών μας ως *«κόστος» για το κράτος*. Από τη μία οι ανάγκες των νηπίων εξυπηρετούνται όλο και λιγότερο από τις δημόσιες δωρεάν δομές και από την άλλη οι μητέρες υφίστανται την εντατικοποίηση,τα ελαστικά ωράρια και την αποδιοργάνωση της οικογενειακής ζωής κάτω από το φάσμα της εργασιακής αβεβαιότητας και της ανεργίας .

Υλοποιώντας την πολιτική της Ευρωπαϊκής Ένωσης η σημερινή κυβέρνηση της ΝΔ, συνεχίζει ότι άφησε στη μέση ο ΣΥΡΙΖΑ και προωθεί τους σχεδιασμούς που θα αυξήσουν *τα οφέλη των επιχειρηματικών ομίλων* μέσω της μεγαλύτερης και πιο “ευέλικτης” εκμετάλλευσης της εργατικής δύναμης της εργαζόμενης μητέρας.

        Στα πλαίσια αυτά χαρίζουν 80 εκατομμύρια στους επιχειρηματικούς ομίλους από το Ταμείο Ανάκαμψης για να δημιουργήσουν “χώρους φύλαξης” βρεφών και νηπίων μέσα στους χώρους δουλειάς. Υποβαθμίζουν την προσχολική αγωγή και φροντίδα σε “υπηρεσίες φύλαξης”, προκειμένου να αυξήσουν την εκμετάλλευση της εργαζόμενης μητέρας λύνοντας τα χέρια των εργοδοτών που θα διαθέτουν «ευέλικτες» εργαζόμενες που θα δουλεύουν πότε 4ωρο, πότε 10ωρο, στο όνομα της «συμφιλίωσης» επαγγελματικής και οικογενειακής ζωής.

Ακόμα θεσμοθετούν το πρόγραμμα «Νταντάδες της γειτονιάς» το οποίο προκειμένου να αποδεσμεύσει μητέρες από τη φροντίδα των μικρών παιδιών για να επιστρέψουν στη δουλειά, προωθεί μια ακόμα υποβαθμισμένη υπηρεσία «φύλαξης» βρεφών και νηπίων, υποκαθιστώντας την επιστημονικά οργανωμένη κοινωνική δομή της Προσχολικής Φροντίδας και Αγωγής!

Όλα αυτά δεν είναι τυχαία. Στόχος των αστικών κυβερνήσεων και της ΕΕ δεν είναι να υπηρετήσουν με την Προσχολική Αγωγή την ολόπλευρη ανάπτυξη της προσωπικότητας του παιδιού όπως θα έπρεπε να γίνεται αλλά να ξεκινήσουν την προετοιμασία του φτηνού εργατικού δυναμικού ακόμη από την νηπιακή ηλικία.  Αυτό αποδεικνύεται επιπρόσθετα από το σχέδιο “Κυψέλη” (για ανάπτυξη δεξιοτήτων στην προσχολική ηλικία) που έχει ήδη καταθέσει η κυβέρνηση για να ψηφιστεί μέσα στο φθινόπωρο. Θέλουν να προετοιμάσουν κατάλληλα με βάση τα συμφέροντά τους τα παιδιά μας για να τους φέρνουν περισσότερα κέρδη. Το σχέδιο τους μάλιστα αποτιμά κάθε δολάριο που επενδύεται στην προσχολική αγωγή να αποδίδει 7% έως 10% ετησίως !!!

*Νέες μητέρες νέοι γονείς*

*Η προσχολική αγωγή και φροντίδα των παιδιών μας είναι αναγκαία για τη ζωή τους, για την σωματική, νοητική, συναισθηματική, κοινωνική ανάπτυξή τους. Δεν μπαίνει στη ζυγαριά του κόστους για το κράτους και τους οφέλους που θα φέρει στις επιχειρήσεις.*

*Γι’ αυτό*απαιτούμε:

**ΑΠΟΚΛΕΙΣΤΙΚΑ ΔΗΜΟΣΙΑ ΚΑΙ ΔΩΡΕΑΝ ΑΝΑΒΑΘΜΙΣΜΕΝΗ ΚΑΙ ΣΥΓΧΡΟΝΗ ΠΡΟΣΧΟΛΙΚΗ ΑΓΩΓΗ ΚΑΙ ΦΡΟΝΤΙΔΑ**

**Διεκδικούμε**:

– Να εξασφαλίζεται από το κράτος για όλα τα παιδιά μέχρι την είσοδό τους στο σχολείο θέση σε προσχολική δομή δημόσια και δωρεάν. Χωρίς voucher, χωρίς τροφεία, χωρίς χρήματα γονιών για να καλύψουν λειτουργικές δαπάνες, εξόδους, πολιτιστικές δράσεις. Παιδικοί σταθμοί και νηπιαγωγεία, τόσα όσα καλύπτουν τις ανάγκες όλων των παιδιών.

– Μείωση της αναλογίας παιδιών και παιδαγωγών, ως ένα ελάχιστο μέτρο απέναντι στην πανδημία και δημιουργία ολιγομελών ομάδων για την αποφυγή συγχρωτισμού στην τάξη, το παιχνίδι, τη σίτιση, τον ύπνο και τις δραστηριότητες στην αυλή.

– Τακτικά επαναλαμβανόμενα δωρεάν τεστ, ιχνηλάτηση για όλους, άμεση ιατρική αντιμετώπιση εφόσον υπάρχουν επιβεβαιωμένα κρούσματα. Όλα αυτά στην ευθύνη σχολιατρικής υπηρεσίας, διασυνδεδεμένης με το πρωτοβάθμιο σύστημα υγείας. Επαρκή μέσα ατομικής προστασίας.

– Προσλήψεις προσωπικού με μόνιμη και σταθερή εργασία, όλων των αναγκαίων ειδικοτήτων, παιδαγωγών (βρεφονηπιοκόμων και νηπιαγωγών), ειδικού παιδαγωγικού, ειδικού επιστημονικού (λογοθεραπευτές, εργοθεραπευτές, ψυχολόγοι), βοηθητικού προσωπικού (καθαρίστριες, τραπεζοκόμοι).

–  Μονιμοποίηση όλων των συμβασιούχων χωρίς όρους και προϋποθέσεις. Να μη γίνει καμία απόλυση.

– Άμεση και ουσιαστική υλοποίηση της δίχρονης υποχρεωτικής Προσχολικής Αγωγής με κρατική χρηματοδότηση που θα καλύψει όλες τις ανάγκες σε κτήρια, αίθουσες και προσωπικό.

– Κτήρια σύγχρονα, ασφαλή, με τους αναγκαίους χώρους για το παιχνίδι, τη σίτιση, την ξεκούραση των παιδιών.

– Η σίτιση να γίνεται με ευθύνη του κράτους, για όλα τα παιδιά, με το αναγκαίο προσωπικό, με ποιότητα και επάρκεια.

–Ενιαίο, επιστημονικό, αναβαθμισμένο σύγχρονο παιδαγωγικό πρόγραμμα με ευθύνη του κράτους.